Fil-25 ta' April 2017, il-Kunsill adotta direttiva dwar il-protezzjoni tal-interessi finanzjarji tal-UE (id-Direttiva PIF). Din ser ittejjeb il-prosekuzzjoni u s-sanzjonar ta' reati kriminali li jaffettwaw il-finanzi tal-UE, u ser tiffaċilita l-irkupru ta' fondi tal-UE li jkunu ntużaw ħażin. Dawn ir-regoli komuni ser jassiguraw kondizzjonijiet ekwi u titjib fl-investigazzjoni u l-prosekuzzjoni fl-UE kollha. Id-Direttiva ser tkun ukoll parti kbira mil-liġi li għandha tiġi applikata mill-Uffiċċju tal-Prosekutur Pubbliku Ewropew (EPPO) fil-futur li ser jinħoloq minn għadd ta' stati membri permezz ta' kooperazzjoni msaħħa. Owen Bonnici, Ministru għall-Ġustizzja ta' Malta: "Il-protezzjoni tal-baġit tal-UE hi kruċjali biex jiġi żgurat l-aktar użu effiċjenti u effettiv ta' flus il-kontribwenti Ewropej. Li jkollna definizzjonijiet komuni, regoli komuni u sanzjonijiet minimi komuni huwa pass 'il quddiem fil-ġlieda kontra l-frodi fl-UE. Din id-direttiva ser tkun strument importanti għall-Uffiċċju tal-Prosekutur Pubbliku Ewropew il-ġdid". Id-direttiva tipprovdi definizzjonijiet komuni għal għadd ta' reati li jaffettwaw il-baġit tal-UE. Dawk ir-reati jinkludu każijiet ta' frodi u reati kriminali oħra relatati bħall-korruzzjoni attiva u passiva, il-miżapproprjazzjoni tal-fondi, il-ħasil tal-flus, fost oħrajn. Anke każijiet serji ta' frodi transfruntiera tal-VAT ser ikunu inklużi fil-kamp ta' applikazzjoni tad-direttiva meta jikkostitwixxu aktar mil-limitu massimu ta' EUR 10 miljun. Finalment, din id-direttiva tinkludi regoli minimi dwar il-perjodi ta' preskrizzjoni, li matulhom għandhom isiru l-investigazzjoni u l-prosekuzzjoni tal-każijiet, kif ukoll regoli minimi dwar sanzjonijiet, inkluż il-priġunerija għall-aktar każijiet serji. Il-passi li jmiss Ladarba tiġi vvotata mill-Parlament, id-direttiva ser tiġi ppubblikata fil-Ġurnal Uffiċjali u l-istati membri jkollhom 24 xahar biex jimplimentaw id-dispożizzjonijiet fil-livell nazzjonali. Stati membri parteċipanti L-Irlanda nnotifikat ix-xewqa tagħha li tieħu sehem fl-adozzjoni u l-applikazzjoni ta' din id-Direttiva. Ir-Renju Unit u d-Danimarka mhux qed jieħdu sehem fl-adozzjoni ta' din id-Direttiva u għalhekk mhumiex marbutin biha. Test tad-direttiva kif adottata mill-Kunsill Dikjarazzjoni tar-raġunijiet tal-Kunsill L-uffiċċju tal-prosekutur pubbliku Ewropew: 16-il stat membru flimkien biex jiġġieldu l-frodi kontra l-baġit tal-UE (Stqarrija għall-istampa tat-3 ta' April 2017) Ara l-paġna tal-laqgħa